PATVIRTINTA

Kauno miesto savivaldybės

administracijos direktoriaus

2021 m. gruodžio 23 d.

įsakymu Nr. [A-4591](file:///%5C%5CFL01.kaunas.lt%5Cdokumentai%5CDokumentai%5C_administratorius%5Cisakymai%5C2021A%5Ca214591.docx)

**KAUNO MIESTO SAVIVALDYBĖS ADMINISTRACIJOS VALSTYBĖS TARNAUTOJŲ IR DARBUOTOJŲ, DIRBANČIŲ PAGAL DARBO SUTARTIS, ANTIKORUPCINIO ELGESIO KODEKSAS**

**I SKYRIUS**

**BENDROSIOS NUOSTATOS**

1. Kauno miesto savivaldybės administracijos valstybės tarnautojų ir darbuotojų, dirbančių pagal darbo sutartis, antikorupcinio elgesio kodeksas (toliau – Kodeksas) nustato elgesio normas ir profesinės etikos principus, kurių privalo laikytis Kauno miesto savivaldybės administracijos valstybės tarnautojai ir darbuotojai, dirbantys pagal darbo sutartis, tarnybos (darbo) ir ne tarnybos (ne darbo) metu.

2. Kodekso tikslas – kurti geranorišką darbo aplinką, ugdyti profesinę kompetenciją, tinkamus ir efektyvius Kauno miesto savivaldybės administracijos valstybės tarnautojų ir darbuotojų, dirbančių pagal darbo sutartis, tarpusavio ryšius bei pagarbius tarpusavio santykius tarnybos metu, santykius su asmenimis, kurie kreipiasi į Kauno miesto savivaldybės administraciją, pavaldžiais juridiniais asmenimis, kitomis valstybės valdžios institucijomis ir įstaigomis, didinti Kauno miesto savivaldybės administracijos valstybės tarnautojų ir darbuotojų, dirbančių pagal darbo sutartis, reputaciją visuomenėje, teigiamą Kauno miesto savivaldybės administracijos įvaizdį ir visuomenės pasitikėjimą Kauno miesto savivaldybės administracijos veikla.

3. Kodekse vartojamos sąvokos:

3.1. **Asmeninis suinteresuotumas** – valstybinėje tarnyboje dirbančio asmens (ar jam artimo asmens) asmeninis turtinis ar neturtinis suinteresuotumas (moralinė skola, moralinis įsipareigojimas, turtinė ar neturtinė nauda arba kitas panašaus pobūdžio interesas), galintis turėti įtakos sprendimams, atliekant tarnybines pareigas.

3.2. **Dovana** **(kyšis)** – tai turtas (grynieji pinigai, čekiai, kuponai ir t. t.), turtinė teisė (reikalavimas) ar kitokia asmeninė nauda (svetingumo dovanos, paslaugos, pažadas, privilegijos, nuolaidos, vartoti skirtos dovanos ir t. t.), į kurią Kauno miesto savivaldybės administracijos valstybės tarnautojas ar darbuotojas, dirbantis pagal darbo sutartį, neturi privačios teisės ir kuri neatlygintinai perduota Kauno miesto savivaldybės administracijos valstybės tarnautojo ar darbuotojo, dirbančio pagal darbo sutartį, nuosavybėn, taip pat Kauno miesto savivaldybės administracijos valstybės tarnautojo ar darbuotojo, dirbančio pagal darbo sutartį, atleidimas nuo turtinės pareigos dovanotojui ar trečiajam asmeniui, kai tai yra ar gali būti susiję su tiesioginiu ar netiesioginiu poveikiu jo veiksmams ar sprendimams, susijusiems su pareigų ar funkcijų vykdymu.

3.3. **Išorės subjektas** – fizinis ar juridinis asmuo, kurio su Kauno miesto savivaldybės administracija nesaisto tarnybos (darbo) teisiniai santykiai.

3.4. **Korupcija** – pasiūlymas, pažadas, ar davimas bet kokios naudos kitam asmeniui už neteisėtą atlygį ar dovaną (kyšį), kad būtų atliktos arba neatliktos Kauno miesto savivaldybės administracijos valstybės tarnautojo ar darbuotojo, dirbančio pagal darbo sutartį, pareigos, arba kurstymas priimti kokią nors naudą ar dovaną (kyšį) kaip neteisėtą atlygį, arba jos priėmimas už pareigų atlikimą arba neatlikimą, Kauno miesto savivaldybės administracijos valstybės tarnautojo ar darbuotojo, dirbančio pagal darbo sutartį, piktnaudžiavimas patikėta galia, siekiant asmeninio suinteresuotumo.

3.5. **Savivaldybės** **darbuotojas, atsakingas už korupcijos prevenciją** – Kauno miesto savivaldybės administracijos valstybės tarnautojas, Kauno miesto savivaldybės administracijos direktoriaus paskirtas atsakingas už korupcijai atsparios aplinkos kūrimą Kauno miesto savivaldybės administracijoje.

4. Kitos Kodekse vartojamos sąvokos suprantamos taip, kaip jos apibrėžtos Lietuvos Respublikos korupcijos prevencijos įstatyme, Lietuvos Respublikos valstybės tarnybos įstatyme, Lietuvos Respublikos viešojo administravimo įstatyme, Lietuvos Respublikos viešųjų ir privačių interesų derinimo įstatyme ir kituose teisės aktuose, reglamentuojančiuose darbuotojų etikos klausimus.

**II SKYRIUS**

**KAUNO MIESTO SAVIVALDYBĖS ADMINISTRACIJOS VALSTYBĖS TARNAUTOJŲ IR DARBUOTOJŲ, DIRBANČIŲ PAGAL DARBO SUTARTIS, ELGESIO PRINCIPAI**

5. Kauno miesto savivaldybės administracijos (toliau – Savivaldybės administracija) valstybės tarnautojai ir darbuotojai, dirbantys pagal darbo sutartis (toliau – Savivaldybės darbuotojai), įgyvendindami savo teises, vykdydami teisės aktuose ir pareigybės aprašyme nustatytas pareigas ir funkcijas bei didindami pasitikėjimą Savivaldybės administracijos veikla, privalo vadovautis šiais elgesio principais:

5.1. Pagarbos žmogui ir valstybei principas, kuriuo vadovaudamiesi Savivaldybės darbuotojai privalo:

5.1.1. gerbti žmogų, jo teises ir laisves, valstybę, jos institucijas ir įstaigas, laikytis Lietuvos Respublikos Konstitucijos, įstatymų, kitų teisės aktų bei Savivaldybės administracijos vidaus tvarkos taisyklių;

5.1.2. elgtis taip, kad didėtų visuomenės pasitikėjimas Savivaldybės administracijos vykdoma veikla ir Savivaldybės darbuotojais;

5.1.3. savo elgesiu neapriboti ir nepažeisti kitų asmenų teisių ir laisvių.

5.2. Atsakomybės principas, kuriuo vadovaudamiesi Savivaldybės darbuotojai privalo:

5.2.1. asmeniškai atsakyti už savo sprendimus, gilintis į atliekamų darbų esmę, vengti skubotumo ir paviršutiniškumo, bet nevilkinti atliekamų darbų;

5.2.2. nevengti atsakomybės už blogai atliktą darbą, padarytas klaidas ar priimtą neteisėtą sprendimą ir stengtis klaidas kuo greičiau ištaisyti;

5.2.3. Savivaldybės administracijos direktoriaus arba tiesioginio vadovo reikalavimu atsiskaityti už savo veiklą;

5.2.4. atsakyti už informacijos ir dokumentų tinkamą naudojimą ir konfidencialumą.

5.3. Nesavanaudiškumo principas, kuriuo vadovaudamiesi Savivaldybės darbuotojai privalo:

5.3.1. tarnauti visuomenės interesams, nesiekti asmeninės naudos ir neteisėto poveikio kitų asmenų sprendimams;

5.3.2. nesinaudoti Savivaldybės administracijos turtu ir tarnybos (darbo) (toliau – tarnyba) teikiamomis galimybėmis ne tarnybinei veiklai, taip pat nesinaudoti ir neleisti naudotis tarnybine ar su tarnyba susijusia informacija kitaip, negu nustato įstatymai ar kiti teisės aktai;

5.3.3. neturėti asmeninio suinteresuotumo ir nesiekti naudos sau, savo šeimai, artimiesiems, draugams, verslo, materialiniams ar kitiems poreikiams tenkinti bei nesinaudoti savo tarnybine padėtimi ir nereikalauti kitų Savivaldybės darbuotojų pagalbos, siekiant naudos sau, savo šeimai, artimiesiems ar draugams;

5.3.4. naudoti tarnybos laiką efektyviai ir tik tarnybinėms funkcijoms ar kitoms paskirtoms užduotims atlikti.

5.4. Nešališkumo principas, kuriuo vadovaudamiesi Savivaldybės darbuotojai privalo:

5.4.1. nešališkai atlikti savo tarnybines pareigas, vengti viešųjų ir privačių interesų konflikto, laikytis Lietuvos Respublikos viešųjų ir privačių interesų derinimo įstatymo nuostatų, o apie iškilusį interesų konfliktą informuoti tiesioginį vadovą ar Savivaldybės darbuotoją, atsakingą už korupcijos prevenciją;

5.4.2. būti objektyvūs, priimti teisingus ir pagrįstus sprendimus, neturėti asmeninio išankstinio nusistatymo, nesinaudoti kitų išorės subjektų klaidomis ir nežinojimu, nepasiduoti kitų valstybės valdžios institucijų ir įstaigų tarnautojų, visuomenės informavimo priemonių, visuomenės bei kitų asmenų neteisėtai įtakai;

5.4.3. išklausyti ir pateikti tokią informaciją, kuri padėtų besikreipiantiems išorės subjektams priimti tinkamiausią sprendimą.

5.5. Padorumo principas, kuriuo vadovaudamiesi Savivaldybės darbuotojai privalo:

5.5.1. elgtis nepriekaištingai, būti nepaperkami, nepriimti dovanų (kyšių), išskirtinių lengvatų ir nuolaidų iš kitų Savivaldybės darbuotojų ar išorės subjektų;

5.5.2. būti pagarbūs, tolerantiški ir paslaugūs besikreipiantiems išorės subjektams, savo tiesioginiams vadovams, pavaldiems Savivaldybės darbuotojams bei vienas kitam;

5.5.3. vengti elgesio, kuris galėtų kenkti darbuotojo asmens garbei ir orumui, Savivaldybės administracijos prestižui ir galėtų būti suprastas kaip reikalavimas duoti dovaną (kyšį), ar atlikti kitus veiksmus, nesusijusius su tarnybinėmis pareigomis, bei informuoti tiesioginį vadovą ar Savivaldybės darbuotoją, atsakingą už korupcijos prevenciją, apie daromą ar patiriamą neteisėtą poveikį.

5.6. Pavyzdingumo principas, kuriuo vadovaudamiesi Savivaldybės darbuotojai privalo:

5.6.1. būti nepriekaištingos reputacijos, gebėti deramai atlikti savo pareigas, nuolat tobulintis;

5.6.2. būti iniciatyvūs, vykdyti savo pareigas atsakingai, rūpestingai, atidžiai ir profesionaliai, tinkamai atlikti pareigybės aprašyme nustatytas funkcijas, laiku įvykdyti pavestas užduotis;

5.6.3. būti mandagūs, paslaugūs, tolerantiški, tvarkingi, pagarbiai elgtis su kitais Savivaldybės darbuotojais, išorės subjektais;

5.6.4. visose situacijose veikti profesionaliai ir humaniškai, teikti tą informaciją, pagalbą ar paslaugą, kuri yra būtina, bet kartu gebėti teisingai ir taktiškai atmesti neteisėtus prašymus;

5.6.5. konfliktinėse situacijose elgtis objektyviai ir nešališkai, išklausyti visų suinteresuotų pusių argumentus ir ieškoti objektyviausio sprendimo;

5.6.6. vadovautis visuotinai priimtomis moralės normomis, savo elgesiu, drausme ir kultūra stengtis būti pavyzdžiu kitiems asmenims;

5.6.7. pripažinti savo klaidas ir stengtis jas ištaisyti arba siūlyti taisyti.

5.7. Sąžiningumo principas, kuriuo vadovaudamiesi Savivaldybės darbuotojai privalo:

5.7.1. deklaruoti savo privačius interesus Lietuvos Respublikos viešųjų ir privačių interesų derinimo įstatymo nustatyta tvarka bei vengti viešųjų ir privačių interesų konfliktų;

5.7.2. elgtis nepriekaištingai, nepriimti dovanų (kyšių), kai tai susiję su Savivaldybės darbuotojo tarnybine padėtimi ar tarnybinėmis pareigomis;

5.7.3. nesiimti apgaulės, sukčiavimo, korupcinio pobūdžio nusikalstamų veikų ar kitų teisės aktais uždraustų veikų.

5.8. Teisingumo principas, kuriuo vadovaudamiesi Savivaldybės darbuotojai privalo:

5.8.1. vienodai tarnauti visiems žmonėms, nepaisydami jų tautybės, rasės, lyties, lytinės orientacijos, kalbos, kilmės, socialinės padėties, religinių įsitikinimų ir politinių pažiūrų ar kitokių nuostatų, vadovautis visų asmenų lygybės įstatymui principu;

5.8.2. elgtis teisingai ir teisėtai nagrinėdami prašymus, skundus, pareiškimus, nepiktnaudžiauti jiems suteiktomis galiomis, priimti motyvuotus sprendimus;

5.8.3. laikytis įstatymų ir kitų teisės aktų, neturėti išankstinių nuostatų dėl tam tikro asmens ar asmenų grupės, svarstant vidaus teisės aktų projektus, priimant sprendimus dėl skyrimo į pareigas, užduočių paskirstymo ar atsakomybės, priimti sprendimus vadovaujantis vienodais vertinimo kriterijais.

5.9. Viešumo principas, kuriuo vadovaudamiesi Savivaldybės darbuotojai privalo:

5.9.1. užtikrinti teisės aktuose nustatytą savo veiksmų, priimamų sprendimų ir atliekamų darbų viešumą, prireikus pateikti sprendimų priėmimo bei darbų atlikimo motyvus;

5.9.2. teisės aktuose nustatyta tvarka teikti informaciją vienas kitam ir kitų valstybės valdžios institucijų ir įstaigų tarnautojams ir visuomenei (informacijos teikimas ribojamas teisės aktuose nustatytais atvejais).

**III SKYRIUS**

**BAIGIAMOSIOS NUOSTATOS**

6. Laikytis Kodekso nuostatų yra kiekvieno Savivaldybės darbuotojo pareiga.

7. Jeigu Savivaldybės darbuotojas nesilaiko Kodekso nuostatų, bet kuris asmuo turi teisę pateikti skundą dėl šio Savivaldybės darbuotojo Savivaldybės administracijos direktoriui ar Savivaldybės darbuotojui, atsakingam už korupcijos prevenciją.

8. Savivaldybės administracijos direktorius gavęs informaciją, kad Savivaldybės darbuotojas yra galimai pažeidęs Kodekso nuostatas, privalo patikrinti gautą informaciją ar perduoti informaciją patikrinti Savivaldybės darbuotojui, atsakingam už korupcijos prevenciją, ir nuspręsti, ar reikia pradėti tarnybinį patikrinimą.

9. Savivaldybės administracijos struktūrinių padalinių vadovai kontroliuoja, kaip laikomasi Kodekso nuostatų.

10. Už Kodekso atnaujinimą atsako Savivaldybės administracijos darbuotojas, atsakingas už korupcijos prevenciją.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_